b'\n_START_ARTICLE_\nJaanilinna P\xc3\xbcha Imetegija Nikolai kirik\n_START_PARAGRAPH_\nP\xc3\xbcha Imetegija Nikolai kirik ehk P\xc3\xbcha Nikolai kirik (vene keeles \xd0\xa6\xd0\xb5\xd1\x80\xd0\xba\xd0\xbe\xd0\xb2\xd1\x8c \xd1\x81\xd0\xb2\xd1\x8f\xd1\x82\xd0\xb8\xd1\x82\xd0\xb5\xd0\xbb\xd1\x8f \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd1\x8f \xd0\xa7\xd1\x83\xd0\xb4\xd0\xbe\xd1\x82\xd0\xb2\xd0\xbe\xd1\x80\xd1\x86\xd0\xb0) on \xc3\xb5igeusu kirik Venemaal Jaanilinna linnuses._NEWLINE_Kirik ehitati kas 15. sajandi l\xc3\xb5pus v\xc3\xb5i 16. sajandi keskpaigas. See on v\xc3\xa4ike, paekivist, harukordse kahe apsiidiga hoone kitsaste laskeavataoliste akendega. Kiriku \xc3\xbclemine osa on raske, torni meenutav tambuur madala kiivriga._NEWLINE_Arvatakse, et 17. sajandil oli kirik suletud, kuid 18. sajandi algul see taastati ning seal korraldati \xc3\xb5igeusu jumalateenistusi._NEWLINE_Narvast on leitud kolm imetegevat ikooni, neist \xc3\xbcks \xe2\x80\x93 Imetegija Nikolause ikoon \xe2\x80\x93 viidi 18. sajandi keskel Narva Issanda Muutmise peakirikust Nikolai kirikusse._NEWLINE_Teise maailmas\xc3\xb5ja ajal sai kirik kannatada. P\xc3\xbcha Nikolai kirikut restaureeriti 1970. aastate keskpaigast 1988. aastani. P\xc3\xa4rast restaureerimist anti hoone \xc3\xbcle Jaanilinna ajaloolis-arhitektuurilisele muuseum-kaitsealale p\xc3\xbcsin\xc3\xa4ituse \xc3\xbclespanekuks. _NEWLINE_Praegu kuulub kirik Vene \xc3\x95igeusu Kiriku Jaanilinna Jumalaema Uinumise kirikule.'